崔元受少府自貶所還遺山薑花以詩答之
作者：劉禹錫
朝代：唐

paragraphs: 故人博羅尉，遺我山薑花。
採從碧海上，來自謫仙家。
雲濤潤孤根，陰火照晨葩。
靜搖扶桑日，豔對瀛洲霞。
世人愛芳辛，搴擷忘幽遐。
傳名入帝里，飛驛辭天涯。
王濟本尚味，石崇方鬬奢。
雕盤多不識，綺席乃增華。
驛馬損筋骨，貴人滋齒牙。
顧予藜藿士，持此重咨嗟。